Document ID: 32009R0231

KOMMISSIONENS FORORDNING (EF) Nr. 231/2009
af 19. marts 2009
om fravigelse af forordning (EF) nr. 800/1999 for så vidt angår fastsættelsen af restitutionssatsen for sukker i tilfælde af de i artikel 36 og 44 i nævnte forordning omhandlede leveringer i perioden fra 1. til 25. september 2008
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 167, stk. 7, sammenholdt med artikel 4, og
ud fra følgende betragtninger:
(1)
Fra den 26. september 2008 er eksportrestitutioner i henhold til Kommissionens forordning (EF) nr. 947/2008 af 25. september 2008 om suspendering af eksportrestitutioner for hvidt sukker og råsukker, der eksporteres i uforarbejdet stand (2) ikke længere til rådighed for sukker, herunder sukker leveret som omhandlet i artikel 36 og 44 i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (3).
(2)
I overensstemmelse med artikel 37 i forordning (EF) nr. 800/1999 kan medlemsstaterne tillade, at der anvendes en procedure, hvor den sidste dag i måneden bruges til at fastlægge restitutionssatsen for leveringer som omhandlet i artikel 36 og 44 i nævnte forordning hver måned. Det er derfor ikke muligt at fastlægge restitutionssatsen for leveringer af sukkerprodukter under nævnte procedure fra den 1. til den 25. september 2008.
(3)
Retten til restitutioner for leveringer under proceduren i artikel 37 i forordning (EF) nr. 800/1999 før datoen for ikrafttrædelsen af forordning (EF) nr. 947/2008 bør ikke anfægtes. For at fastlægge nævnte restitution er det derfor nødvendigt at vælge en anden dato til nævnte formål uanset artikel 37, stk. 2, i forordning (EF) nr. 800/1999.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Uanset artikel 37, stk. 2, i forordning (EF) nr. 800/1999 anvendes datoen den 25. september 2008 til at fastlægge restitutionssatsen for sukker leveret i henhold til artikel 36, stk. 1, litra a) og c), og artikel 44, stk. 1, litra a) og b), i nævnte forordning i perioden fra den 1. til den 25. september 2008.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. september 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. marts 2009.

Labels: 3
17
15